
			SINOPSI 


			 


			EDICIÓ AMB RECURSOS DIDÀCTICS. 


			 


			En Giles i la Mollie Ralston van de bòlit procurant tenir-ho tot a punt per als primers hostes. Acaben d’obrir una pensió en una mansió antiga que ha heretat la Mollie i només volen que les primeres persones que acullen tinguin una estada plàcida. Però una nevada intensa deixa la mansió Monkswell incomunicada i la notícia que els dona el sergent Trotter no és gaire tranquil·litzadora: els hostes de la pensió es troben sota l’amenaça d’un assassí. 


			 


			Una singularitat acompanya la vida d’aquesta peça d’Agatha Christie: La ratera és l’obra de teatre que acumula més representacions de la història. Completen la present edició un seguit d’il·lustracions a càrrec de Guillermo Berdugo i una introducció i propostes de treball a cura de Rosa Solé. 

			ESTUDI PRELIMINAR 


			
	 

	 	
	 

			

			INTRODUCCIÓ 


			

			La ratera és gairebé l’única obra que Agatha Christie va escriure expressament per al teatre i, tanmateix, ostenta un rècord envejable: és el títol que més temps s’ha mantingut en escena de manera ininterrompuda. Es va estrenar el 1952 i, durant gairebé set dècades, més d’onze milions d’espectadors n’han pogut gaudir en unes trenta mil funcions. També acumula una llarga trajectòria més enllà de les fronteres britàniques, amb funcions pràcticament a tots els països del món, des de Turquia fins a Sud-àfrica, passant per Escandinàvia i Veneçuela. A Espanya es va estrenar l’octubre del 1954 amb un repartiment de luxe: María Luisa Ponte, Irene i Julia Gutiérrez Caba, Mariano Azaña, Antonio Casas... Va romandre dos anys en cartell amb més de set-centes representacions i va seguir així fins fa ben poc: el 2014 va ser l’obra més vista a la ciutat de Barcelona. On rau el seu èxit? La crítica sembla unànime: és un dels millors exemples del que anomenem «suspens», un gènere que ha ocupat milers de pàgines de llibres, escenes de teatre i pantalles de cinema o televisió. Són relats amb una incògnita, una veritat oculta, que manté lectors i espectadors en suspens perquè volen conèixer el seu desenllaç, el que ha passat realment. La «intriga» (segons el diccionari Pompeu Fabra: «maneig per a aconseguir un propòsit, fet amb astúcia i amagadament») mou, així, els fils de la trama, mentre els qui estem escoltant, veient o llegint, gaudim amb el que va succeint, i alhora intentem destapar aquesta veritat oculta. Aquesta atracció segurament és quelcom derivat de la nostra pròpia curiositat, la que ens ha portat a investigar i ens ha fet avançar en tots els camps de la ciència, però també la mateixa que ens ha delectat, des de temps immemorials, amb enigmes per descobrir o endevinalles per resoldre. Referent a això, la nostra autora, Agatha Christie, és una mestra, coneguda com la «gran dama del misteri». En tot el seu univers narratiu l’argument ofereix uns fets amb una explicació oculta que al principi de l’obra no entenem i que a poc a poc es va revelant d’una manera molt particular, mitjançant certes claus o «pistes». Amb aquestes, nosaltres, els lectors o espectadors de La ratera en aquest cas, intentem desentranyar la veritat pràcticament alhora que els personatges i ens identifiquem amb ells d’una manera cada vegada més intensa a mesura que avança l’acció. A tot plegat cal afegir-hi un entorn senzill (amb pocs personatges i minses referències a l’exterior, un escenari simple i únic) que focalitza l’atenció en l’acció i, sobretot, un desenllaç sorprenent i magistral. Aquest, de fet, és tan important que, quan acaba una representació, els actors demanen al públic assistent que mantingui en secret el nom de l’assassí per permetre que futurs espectadors puguin gaudir plenament del misteri i del suspens de l’obra. 

				Agatha Christie fotografiada el 1957. 

			


			

			UNA INFÀNCIA MOLT VIVA 


			

			Agatha Mary Clarissa Miller va néixer el 15 de setembre de 1890 al poble de Torquay, a la idíl·lica campanya de Devon, comtat situat al sud-oest d’Anglaterra. Fruit del feliç matrimoni entre el corredor de borsa nord-americà Fred Miller i la britànica Clarissa Boehmer, va ser la menor de tres germans. La família, benestant, residia a Ashfield, una bella mansió on la petita va viure una infància alegre que li va deixar una petjada molt profunda. L’escriptora va ser educada a casa, tutelada per la mare, que li va donar una visió intel·lectual oberta encara que d’acord amb els hàbits i els costums de la classe alta anglesa. La seva progenitora pensava que la millor manera d’educar una nena era deixar-la lliure i no forçar-la amb cap disciplina, de manera que la criatura va créixer coneixent l’amor pels llibres a través de la seva mare i el gust per les matemàtiques i les endevinalles gràcies a les aficions del pare. Diverses professores particulars li van ensenyar altres matèries i també a tocar el piano, però fins a la seva adolescència no va rebre una educació reglada. Lectora apassionada des de ben petita, devorava les aventures de Sherlock Holmes i gaudia escoltant les novelles gòtiques i de detectius. 


			Aquell ambient es va veure truncat el 1901 amb la mort del progenitor. La trista vídua va descobrir aleshores que la seva situació econòmica no era tan còmoda com tothom es pensava, de manera que la Margaret (Madge), la filla gran, es va casar i es va traslladar a Cheadle Hall, mentre que en Monty, el petit, es va unir a l’exèrcit. Així, l’Agatha i la seva mare es van quedar soles a Ashfield, una casa que, en aquelles circumstàncies, resultava difícil de mantenir. Com que tota la família s’hi sentia, però, molt lligada i no volia vendre-la, van procurar llogar-la i rebre’n rendes mentre viatjaven i residien a l’estranger —en aquells dies de manera una mica més econòmica— o passaven llargues temporades a casa de familiars. Van viure molt de temps, per exemple, a Abney Hall, propietat del marit de la germana, o a la londinenca llar de l’adinerada tia àvia Margaret. Aquest entorn familiar, extens i obert, amb una mare lluitadora que sempre va animar els fills a perseguir els seus ideals, va ser molt important per a l’escriptora. Tots formaven part d’un món particular i meravellós en el qual l’Agatha se sentia molt còmoda i que acabaria reflectint-se en les seves futures creacions. 

				L’Agatha de petita al costat del seu pare, Fred Miller. 

			


			

			A Torquay, d’altra banda, l’Agatha gaudia d’un bon cercle de coneguts i amics amb els que es divertia i al costat dels quals es va anar convertint en una adolescent atractiva que gaudia assistint a balls i a festes o anant a patinar pel moll. No obstant això, als setze anys, la Clarissa va decidir que la seva filla menor havia de completar la seva formació a l’estranger i la va portar a París. Allà la noia va passar una llarga temporada estudiant sobretot música, encara que aviat es va adonar que no posseïa el do necessari per fer carrera. Acabats els estudis, va tornar de seguida a Anglaterra, on va trobar la seva mare amb la salut molt delicada, i totes dues van decidir passar l’hivern a Egipte. La joveneta tenia edat de ser presentada en societat, però com que no podien permetre’s organitzar un esdeveniment d’aquella magnitud a la capital britànica, el trasllat també va servir per esquivar el compromís. Aquest viatge del 1910 va fascinar l’Agatha. Al Caire va alternar amb els components de la colònia britànica, com a membre de ple dret, i allà va ser on va vèncer la seva timidesa. En aquells dies els monuments i la seva història no la van impressionar tant com les relacions que va anar contemplant: els tènues fils que teixien unes i n’embolicaven d’altres, les subtileses del llenguatge gestual, la comunicació sense paraules desplegada als salons... Aquests serien materials dels quals en faria bon ús més endavant per ordir les seves trames. 


			En aquesta època la jove escrivia ja de manera regular: era el seu entreteniment favorit i al qual dedicava tot el seu temps lliure. Va enviar diversos relats, contes i poemes a diferents revistes. També el seu primer relat extens, tot i que només va rebre amables cartes de rebuig. 


			

			EL NAIXEMENT D’UNA AUTORA DE SUSPENS 


			

			De tornada a Torquay, l’Agatha va conèixer Archibald Christie, oficial de l’exèrcit de l’aire britànic. Tots dos es van enamorar i, després d’un llarg compromís, van contreure matrimoni el 1914. Ta n - mateix, l’esclat immediat de la Gran Guerra els va separar: ell se’n va anar a Europa amb l’aviació britànica i ella va començar a treballar com a voluntària en el primer hospital públic de Torquay. Va exercir d’infermera i va descobrir una vocació: li agradava atendre els ferits i no li importava fer-se càrrec de les tasques més feixugues. Més endavant es va ocupar del dispensari mèdic, convertit en una gran farmàcia. Amb la seva curiositat habitual, va voler formar-se en aquest camp per tal de fer bé la seva feina i configurar adequadament les preparacions que se li demanaven. Entre preparació i preparació, envoltada de productes químics i amb un cert coneixement farmacològic, l’Agatha va engendrar la que seria la seva primera novel·la publicada, El misteriós afer de Styles. 

			La novel·la se situa a la mansió de Styles, la rica propietària de la qual apareix morta al llit. Tot sembla indicar que s’ha tractat d’un atac cardíac, però, davant la sorpresa de tots els convidats allí reunits, el metge sospita que es tracta d’un assassinat per enverinament. A El misteriós afer de Styles trobem ja l’esquema que acabarà sent característic de l’autora: un inici on hi apareix un grup variat de personatges, que inclou la víctima i el botxí, al qual segueix després un recorregut de pistes i enigmes que desafiaran el lector a descobrir qui ha comès el crim. Amb aquesta finalitat, se segueixen les hipòtesis d’un detectiu particular, encara que sempre serà la narradora qui tancarà la seva obra amb una sorpresa per resoldre el crim. I tot això amb el teló de fons d’una confortable residència en l’afable campanya anglesa. El carismàtic investigador que s’estrena aquí per resoldre el cas és ja el personatge que farà famosa Agatha Christie: Hercule Poirot. Per a la seva creació l’autora es va inspirar sens dubte en un fet real, i és que, amb la invasió de Bèlgica per l’exèrcit alemany el 1914, més d’un milió de ciutadans d’aquell país es van veure obligats a marxar i molts van buscar refugi a les illes britàniques. Seguia, també, la línia que havien obert els primers creadors de l’anomenada novel·la de misteri, focalitzada en un cas criminal enigmàtic que ha de resoldre el seu protagonista. L’obra La senyoreta de Scuderi publicada per E. T. A. Hoffmann el 1819 sembla la primera inspiració del gran precursor d’aquesta tradició: Edgar Allan Poe i el seu llibre Els assassinats del carrer de la Morgue. El detectiu aficionat de Poe, Auguste Dupin, serà el model en què es basarà més endavant (el 1887) Sir Arthur Conan Doyle per crear el prestigiós investigador Sherlock Holmes, les aventures del qual van aconseguir de seguida una enorme popularitat i van consolidar la forma clàssica d’aquesta narrativa, que, a més, s’acostumava a publicar als diaris per entregues, la qual cosa contribuïa a augmentar la tensió de la ficció. En aquesta mateixa línia, ja a principis del segle XX (el 1910), G. K. Chesterton va modelar el seu carismàtic pare Brown, un humil sacerdot de la vella guàrdia capaç de desentranyar crims que semblaven escapar a la raó. Així, i seguint el camí traçat per Dupin o Sherlock Holmes, l’Agatha ens presenta un policia belga retirat que, traslladat a Anglaterra, ajuda en alguns casos a Scotland Yard. Per a resoldre’ls, l’impertorbable detectiu, de bigoti peculiar, utilitza uns mètodes molt diferents dels desplegats pel cos policial, basant-se en la psicologia i interessant-se per detalls que semblen insignificants, però que acaben revelant-se decisius per a la resolució de l’enigma. El seu tarannà i el seu menyspreu per les pistes més evidents li valdran la befa dels agents uniformats; els mateixos que, al final, hauran de rendir-se davant el mestratge de l’arrogant Poirot.  

				David Suchet va donar vida al famós detectiu Hercule Poirot amb enorme èxit per a la sèrie de televisió britànica Agatha Christie’s Poirot (1989-2013), basada en les novel·les i relats curts de l’autora.

			


			

			L’Agatha va acabar d’escriure la novel·la cap al 1916, encara que es publicaria anys més tard. Paral·lelament, en finalitzar el conflicte bèl·lic, l’Archibald va tornar a casa i el matrimoni es va traslladar a Londres. L’adaptació va ser difícil, perquè la postguerra exigia una enorme austeritat i a l’excombatent li va costar trobar feina. El 1919 va néixer la Rosalind, la que seria l’única filla de la nostra autora. Poc després, en els primers anys vint, per fi l’editorial de John Lane, The Bodley Head, va accedir a publicar El misteriós afer de Styles. El llibre no va tenir una mala acollida, però la novel·lista no havia signat un contracte gaire avantatjós i va rebre molt pocs diners per les vendes. En qualsevol cas, l’escriptura va començar a perfilar-se com a possible font d’ingressos per a la família, que seguia amb una situació econòmica difícil i amb la necessitat de mantenir Ashfield. Així, animada també pel seu espòs, la jove es va decidir per fi a escriure la seva segona novel·la, L’adversari secret, també publicada per Lane, però aquest cop per entregues, que van aportar més beneficis a la seva creadora. Molt aviat li va seguir un altre títol, Assassinat al camp de golf, un segon cas per a Hercule Poirot. La premsa ja havia pres bona nota de com la nova creadora oferia un misteri apassionant i inusual, que a més jugava net amb el lector en facilitar-li tota la informació necessària per resoldre l’enigma. L’èxit començava a insinuar-se i la popularitat que estava adquirint Poirot va fer sorgir per fi un suculent encàrrec: una sèrie de dotze relats interpretats pel detectiu i el seu ajudant, el capità Hastings —el seu particular Watson—, que publicaria una prestigiosa revista setmanal. L’Agatha no només estava cada cop més vinculada a les novel·les de misteri, sinó que també havia creat un personatge que feia les delícies dels lectors. Juntament amb la posterior Miss Marple, Poirot va guanyar la complicitat i l’estima del gran públic per a l’autora, que els seguiria amb atenció en les trenta-tres novel·les i cinquanta relats curts que van acabar protagonitzant. 


			Poc després de la publicació de la seva tercera novel·la, el marit de l’Agatha va rebre una proposta de feina que va canviar les seves vides. La proposta estava relacionada amb l’organització de l’exposició de l’Imperi Britànic que s’havia de celebrar el 1924. Per a aquesta mena d’esdeveniments, centrats fonamentalment en el comerç i la presentació de progressos tecnològics, les autoritats havien de contractar ciutadans competents que aconseguissin la col·laboració de tota mena de representants en els seus dominis. Per a l’Archibald i l’Agatha era una oportunitat única de guanyar diners i viatjar arreu del món. Van decidir arriscar-se i la família va emprendre el viatge com a part de la missió britànica. Les Canàries, Sud-àfrica, Austràlia, les illes Fiji o Hawaii van formar part de l’itinerari. De tots aquests indrets l’escriptora recollirà ingredients pintorescos, motius i escenaris per a les futures narracions. En la seva última etapa, a Honolulu, el matrimoni va poder permetre’s fer dues setmanes de vacances, i la intrèpida senyora va aprendre a practicar el surf abans d’abordar la difícil tornada a casa. 


			

			L’ECLOSIÓ DE L’ÈXIT 


			

			Un cop a Anglaterra, i malgrat el viatge enriquidor, els Christie van tornar a tenir dificultats econòmiques en un país encara immers en la postguerra. L’Agatha va tornar a agafar la ploma i el 1924 va publicar al diari The Evening News, i amb una generosa bestreta, The Man in the White Suit («L’home del vestit marró») per entregues. En aquesta ocasió, la filla d’un antropòleg és testimoni de la mort d’un home al metro de Londres i de tot un seguit d’estranys esdeveniments posteriors que la portaran a voler descobrir què s’hi amaga al darrere de tot, sense preocupar-se pels riscos. El gènere policíac es barrejava aquí amb la novel·la d’aventures i el públic va seguir l’obra amb expectació. L’Archie, al seu torn, va aconseguir per fi una bona feina al sector financer, de manera que la situació de la família es va anar estabilitzant. Es van traslladar a una bonica casa al camp i l’Agatha va poder acomplir un dels seus somnis: comprar-se un cotxe que li oferís llibertat i independència. I així, per fi, el 1926 va arribar el gran èxit, la primera edició de L’assassinat de Roger Ackroyd, que va vendre ràpidament més de cinquanta mil exemplars. La novel·la va rebre nombrosos elogis i va generar gran enrenou per la forma en què l’escriptora canviava les regles tradicionals del gènere policíac. El protagonista és un metge rural que es converteix en l’hàbil ajudant d’Hercule Poirot, i el seu final es considera un dels més sorprenents i inesperats de l’obra de Christie. 

			Tanmateix, dos infortunis van colpejar l’escriptora i la van fer descendir diversos esglaons en aquella escala de la fama. D’una

